b'\n_START_ARTICLE_\nId\xc3\xa9banken \xe2\x80\x93 Inkluderende arbeidsliv\n_START_PARAGRAPH_\nId\xc3\xa9banken \xe2\x80\x93 inkluderende arbeidsliv er et virkemiddel som skal bidra til \xc3\xa5 n\xc3\xa5 m\xc3\xa5lene i intensjonsavtalen om et inkluderende arbeidsliv (IA-avtalen). Id\xc3\xa9bankens oppgave er \xc3\xa5 heve IA-kompetansen i norsk arbeidsliv gjennom formidling av gode eksempler, forskning og annen kunnskap._NEWLINE_IA-avtalen utpeker den enkelte virksomhet som hovedarenaen for IA-arbeidet, og Id\xc3\xa9banken skal derfor prim\xc3\xa6rt v\xc3\xa6re virksomhetenes inspirasjonskilde og verkt\xc3\xb8ykasse. Samtidig kan Id\xc3\xa9banken v\xc3\xa6re relevant for akt\xc3\xb8rer som samhandler med virksomhetene, som for eksempel bedriftshelsetjenesten, leger, Arbeids- og velferdsforvaltningen og andre offentlige instanser.\n_START_SECTION_\nHistorikk og organisasjon\n_START_PARAGRAPH_\nId\xc3\xa9banken for sykefrav\xc3\xa6rsarbeidet ble initiert av Sosial- og helsedepartementet (SHD) i 1999. Id\xc3\xa9banken var da organisert som et prosjekt over 4 \xc3\xa5r og var et samarbeid mellom SHD, Rikstrygdeverket, Arbeids- og administrasjonsdepartementet og partene i arbeidslivet (LO, NHO, HSH, YS, KS, AF og Akademikerne). Da prosjektperioden var over i 2003 ble Id\xc3\xa9banken organisatorisk overf\xc3\xb8rt til Rikstrygdeverket (senere NAV), og samtidig innlemmet som virkemiddel i den nye IA-avtalen. Id\xc3\xa9banken fikk dermed et nytt \xe2\x80\x9detternavn\xe2\x80\x9d og et nytt virkefelt \xe2\x80\x93 inkluderende arbeidsliv._NEWLINE_I dag er Id\xc3\xa9banken organisatorisk underlagt Arbeids- og velferdsdirektoratet, men finansieres med \xc3\xb8remerkede midler fra Arbeidsdepartementet. En referansegruppe best\xc3\xa5ende av representanter fra myndighetene og partene definerer retningslinjene for Id\xc3\xa9bankens aktiviteter.'